b'\n_START_ARTICLE_\nTaimen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nYleisesti taimen ja lohi erotetaan toisistaan sill\xc3\xa4, ett\xc3\xa4 taimenella on pilkkuja koko kyljell\xc3\xa4 ja lohen pilkutus sijoittuu kylkiviivan yl\xc3\xa4puolelle. Toinen yleinen ero on, ett\xc3\xa4 taimenen pyrst\xc3\xb6n p\xc3\xa4\xc3\xa4 on yleens\xc3\xa4 suora, ja lohella pyrst\xc3\xb6ss\xc3\xa4 on lovi. Kumpikaan n\xc3\xa4ist\xc3\xa4 menetelmist\xc3\xa4 ei ole t\xc3\xa4ysin varma, ja on aiheuttanut ongelmia jopa tutkijoille. Suomun\xc3\xa4ytteell\xc3\xa4 asiasta saadaan kuitenkin t\xc3\xa4ysi varmuus. Taimen on yleens\xc3\xa4 pituudeltaan 35\xe2\x80\x9370 cm. Taimen on my\xc3\xb6s lohta pienempi. Taimenen lihan v\xc3\xa4ri on yleens\xc3\xa4 oranssinpunainen, mutta v\xc3\xa4ri voi vaihdella taimenen ravinnon sek\xc3\xa4 elin- ja kasvuymp\xc3\xa4rist\xc3\xb6n mukaan valkoisesta tummanpunaiseen.\n_START_SECTION_\nLevinneisyys\n_START_PARAGRAPH_\nTaimenen luontainen levinneisyysalue rajoittuu Eurooppaan, jossa sit\xc3\xa4 tavataan l\xc3\xa4hes kaikkialla lukuun ottamatta V\xc3\xa4limeren maita ja Kaakkois-Eurooppaa. Lajia on kuitenkin istutettu my\xc3\xb6s monille muille alueille, kuten Pohjois- ja Etel\xc3\xa4-Amerikkaan, etel\xc3\xa4iseen ja it\xc3\xa4iseen Afrikkaan, useisiin Aasian valtioihin, Uuteen-Seelantiin ja Australiaan. Uusilla elinalueilla taimenesta on paikoitellen muodostunut uhka alkuper\xc3\xa4iselle eli\xc3\xb6st\xc3\xb6lle, ja se on siksi luokiteltu sadan haitallisimman vieraslajin joukkoon._NEWLINE_Suomessa taimenta istutetaan vesivoimaloiden ja j\xc3\xa4tevesilaitosten aiheuttaman haitan velvoittamana er\xc3\xa4isiin vesist\xc3\xb6ihin, jolloin puhutaan rasvaev\xc3\xa4tt\xc3\xb6m\xc3\xa4st\xc3\xa4 taimenesta. Taimenen pyyntimitoista eli puhekielen alamitoista on maassa tarkat rajoitukset: p\xc3\xa4\xc3\xa4asiassa on k\xc3\xa4yt\xc3\xb6ss\xc3\xa4 60 cm alaraja, l\xc3\xa4hinn\xc3\xa4 Lapissa 67. leveyspiirin pohjoispuolella alempi 50 cm. Lapin umpilammissa saattaa pyyntimitta olla 45 cm. Vuoden 2019 alusta Suomen merialueilta taimenen pyynti tulee kokonaan kielletyksi.\n_START_SECTION_\nElinkierto\n_START_PARAGRAPH_\nTaimen syntyy kev\xc3\xa4isin kudusta yleens\xc3\xa4 jokiin ja pieniin puroihin. Sielt\xc3\xa4 se poikasvaiheen j\xc3\xa4lkeen joko suuntaa vaellukselle suurempiin vesist\xc3\xb6ihin tai j\xc3\xa4\xc3\xa4 synnyinseuduilleen el\xc3\xa4m\xc3\xa4\xc3\xa4n ns. paikallisena kalana. Muutaman vuoden kuluttua taimen palaa synnyinseudulleen kutemaan. Taimennaaras saavuttaa sukukypsyyden kolmesta viiteen vuotiaana. Pariksi kelpaa miss\xc3\xa4 tahansa elinvuosiaan viett\xc3\xa4nyt taimen, eli merivaellukselta saapunut suurikokoinen taimen saattaa valita kutuparikseen puroon paikalliseksi j\xc3\xa4\xc3\xa4neen niukemmalla ravinnolla el\xc3\xa4neen kalan siin\xc3\xa4 miss\xc3\xa4 toisen merivaellukselta saapuneen kalankin._NEWLINE_Elinymp\xc3\xa4rist\xc3\xb6n ravintotilanne ja mahdollisuudet oman elinymp\xc3\xa4rist\xc3\xb6ns\xc3\xa4 ulkopuoliseen vesist\xc3\xb6\xc3\xb6n p\xc3\xa4\xc3\xa4semiseen vaikuttavat suuntaako taimen poikasvaiheen j\xc3\xa4lkeen noin kahden vuoden ik\xc3\xa4isen\xc3\xa4 vaellukselle j\xc3\xa4rveen, mereen tai suurempaan jokeen, vai j\xc3\xa4\xc3\xa4k\xc3\xb6 se paikallisena kalana asustamaan synnyinalueilleen. Kutupuroonsa j\xc3\xa4\xc3\xa4v\xc3\xa4t taimenet kasvavat niukemmalla ravinnolla ja hitaammin, kuin suurilla selill\xc3\xa4 pikkukaloja ravinnokseen nauttivat yksil\xc3\xb6t. N\xc3\xa4in ollen puroon j\xc3\xa4\xc3\xa4v\xc3\xa4t kalat saavuttavat sukukypsyyden pienempikokoisina kuin vaelluksella k\xc3\xa4yneet kalat._NEWLINE_Er\xc3\xa4iden tutkimusten mukaan Pohjois-Euroopassa taimen soveltuu lohta paremmin helmisimpukan lis\xc3\xa4\xc3\xa4ntymiseen tarvittavaksi v\xc3\xa4li-is\xc3\xa4nt\xc3\xa4lajiksi.\n_START_SECTION_\nLuokittelu\n_START_PARAGRAPH_\nTaimen jaetaan  vaellusk\xc3\xa4ytt\xc3\xa4ytymisen mukaisesti usein kolmeen ekologiseen  muotoon, meritaimeneen, j\xc3\xa4rvitaimeneen ja purotaimeneen eli tammukkaan. Aiemmin niit\xc3\xa4 on pidetty alalajeina, mutta k\xc3\xa4sityksest\xc3\xa4 on luovuttu.'